<classify> TUME ya Madini Tanzania imezitaka kampuni na watu binafsi 1,587 wanaomiliki leseni za utafutaji na uchimbaji wa madini zenye upungufu, kurekebisha upungufu huo ndani ya siku 30.Agizo hilo limetolewa na Mtendaji Mkuu wa Tume ya Madini Tanzania, Profesa Shukrani Manya alipozungumza na waandishi wa habari jijini hapa jana. Manya alisema kampuni na watu binafsi hao walioaminiwa na serikali, kwa kupewa leseni hizo, wameshindwa kutekeleza masharti ya leseni hizo.Kati ya watu binafsi na kampuni 1,000 ni za wachimbaji wadogo, 134 ni za wachimbaji wa kati na tatu ni kampuni kubwa ambazo hadi sasa wazijachukua leseni zao, alisema.Profesa Manya alisema katika orodha hiyo, pia kuna kampuni na watu binafsi 450 ambao waliomba leseni za utafutaji madini lakini nazo zina upungufu na hao wanapewa siku 30 kurekebisha upungufu huo, vinginevyo watafutiwa leseni zao kwa mujibu wa Sheria ya Madini ya mwaka 2017 Sura 123. Profesa Manya alitaja upungufu uliomo katika leseni hizo ni baadhi yake hazifanyiwi kazi, nyingine hazijalipiwa ada ya pango la mwaka, nyingine maombi yao hayalipwa ada ya maombi na maombi mengine yanakosa viambatanisho muhimu.Profesa Manya alisema wapo waombaji waliokidhi vigezo vya kupewa leseni, lakini hawajalipa ada ya maandalizi na wengine wamiliki wa leseni wamelipia ada zote, lakini hazifika kuzichukua.Alisema ndani ya siku 30, mmiliki wa leseni atakayeshindwa kurekebisha upungufu huo, atachukuliwa hatua. Kwa mfano wale wenye leseni ambazo hazijalipwa ada ya pango ya mwaka na zile ambazo hazifanyiwi kazi, wataandaliwa hati za makosa na zitafutwa.Wale waliotuma maombi ya leseni za utafutaji na uchimbaji wa kati yenye upungufu, yataondolewa kwenye mfumo wa utoaji wa leseni ili waombaji wengine wenye sifa na wachimbaji wadogo waweze kuomba maeneo hayo.Maombi ambayo yamekidhi vigezo vya kupewa leseni lakini hayajalipiwa ada ya kuandalia leseni, yataondolewa kwenye mfumo ili waombaji wengine wenye sifa waweze kuomba maeneo hayo, alisema.  <topic>: KITAIFA 